Mamikirakan Pahumaan
SABAN tahun bila masuk musim katam, Palui wan kakawalannya pasti tulakan maambil upah borongan mangatam ka Palingkau. Ada pang satangah bulan lawasnya maambil upah mangatam itu, satangah bulan jua tapisah wan anak bini di rumah.
“Napa Lui nang ikam pikirakan?” Tulamak manakuni palui nang rahatan ranai.
“Aku ni lagi mamikirakan tanah ku nang di banua mak ai, diharagu biniku jua kah kada kah?” ujar Palui.
“Hau, satahuku ikam kadada baisi tanah. Pabila ikam manukar? ujar Tulamak kahiranan”.
“Tanah itu kutukari pas waktu aku kawin dahulu. Baarti parak sapuluh tahunan sudah aku manggaduh,” ujar Palui.
“Pabila ikam baisian tanah Lui? guring haja masih umpat mintuha,” ujar Garbus jua taumapat bingung.
“Baarti buhan ikam nang kada suah malihat tanah pahumaanku itu. Saban hari aku mambibit banih. wayahini narai aku parai karena maambil upah mangatam,” ujar Palui pulang.
“Barapa ukuran tanah ikam Lui wan di mana andaknya?” ujar Tulamak.
“Ukurannya kada luas banar pang, sadang haja gasan bahuma. Andaknya parak wc,”
“Parak wc siapa? wc umum atawa wc rumah ikam?”
“Parak wc ku jua ai,” ujar Palui lihum.
“Kalu kaya itu kawa kah kami umpat batanam Lui? ujar Garbus batakun”.
“Kada boleh, itu tanah paribadi. Sudah basartipikat, jadi husus aku nang malajaknya,” ujar palui hancap manjawab.
Tuhuk mamikirakan, akhirnya Tulamak sadar bahwa inya badua dikaramputi Palui.
“Aku tahu ai tanah Palui nang parak wc itu. Tanahnya kada luas, cukup gasan inya batanam saurangan haja, nang lain kada bulih umpat,” ujar Tulamak rupanya capat paham.
“Dikaramputi kaya apa Mak? Kanapa kita kada bulih umpat batanam? ujar Garbus magin kada paham”.
“Jangan talalu dipanderi Mak ai Garbus nang pambabal itu,” ujar Palui tatawa malihat Garbus kada paham.
“Sakalinya aku hanyar ingat, aku ada jua baisi tanah parak wc,” ujar Tulamak umpat tatawa.
“Pabila jua ikam umpat manukar Mak?” ujar Garbus bagaru kapala tatap kada paham. (rep)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn